Document ID: 32006R1744

UREDBA KOMISIJE (ES) št. 1744/2006
z dne 24. novembra 2006
o podrobnih pravilih za dodelitev pomoči za sviloprejke
(Kodificirana različica)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1544/2006 z dne 5. oktobra 2006 o določitvi posebnih ukrepov za spodbujanje gojenja sviloprejk (1) in zlasti člena 2 Uredbe,
ob upoštevanju naslednjega:
(1)
Uredba Komisije (EGS) št. 1054/73 z dne 18. aprila 1973 o podrobnih pravilih za dodelitev pomoči za sviloprejke (2) je bila večkrat (3) bistveno spremenjena. Zaradi jasnosti in racionalnosti bi bilo treba navedeno uredbo kodificirati.
(2)
V skladu s členom 1 Uredbe (ES) št. 1544/2006 in členom 2(3) Uredbe Sveta (EGS) št. 922/72 z dne 2. maja 1972 o določitvi splošnih pravil za dodeljevanje pomoči v zvezi s sviloprejkami (4) se dodeli pomoč izključno za zabojčke, ki vsebujejo minimalno količino jajčec in iz katerih je bilo pridobljeno minimalno število zapredkov. Zato je treba države članice pooblastiti za določitev te minimalne količine, vendar ob upoštevanju običajnih proizvodnih pogojev v Skupnosti.
(3)
Po členu 3 Uredbe (EGS) št. 922/72 morajo države članice uvesti nadzor za zagotavljanje, da proizvodi, za katere je bil vložen zahtevek za pomoč, izpolnjujejo pogoje za dodelitev pomoči. Zato morajo zahtevki za pomoč, ki jih vložijo gojitelji, vsebovati minimalne podatke, potrebne za ta nadzor.
(4)
Sprejeti je treba enotne pogoje za izplačilo zneska pomoči.
(5)
Države članice se pooblasti za dodelitev pomoči samo gojiteljem, ki so svoje zabojčke z jajčeci dobili od odobrene službe in pridobljene zapredke predali odobreni službi. Za pravilno uporabo sistema pomoči je treba določiti pogoje za odobritev teh služb.
(6)
V tem primeru je treba za zagotavljanje učinkovitosti zgoraj navedenega nadzora zahtevkom za pomoč priložiti potrdila, ki jih izdajo te službe in njihovo pravilnost preverijo države članice.
(7)
Ukrepi, predvideni s to uredbo, so v skladu z mnenjem Upravljalnega odbora za naravna vlakna -
SPREJELA NASLEDNJO UREDBO:
Člen 1
Pomoč, navedena v členu 1 Uredbe (ES) št. 1544/2006 se za sviloprejke, gojene v Skupnosti, dodeli pod pogoji, predpisanimi v členih 2 do 6 te uredbe.
Člen 2
Pomoč se dodeli izključno za zabojčke:
(a)
ki vsebujejo vsaj 20 000 jajčec sviloprejk, primernih za izvalitev;
(b)
iz katerih je bilo pridobljeno minimalno število izbranih zapredkov, ki imajo primeren zunanji videz in so zreli, enotne barve in mer, brez madežev in sneti ter primerni za odmotavanje.
Minimalno količino, navedeno pod (b), določijo zadevne države članice, vendar ne sme biti manj kot 20 kg.
Člen 3
1. Pomoč se dodeli gojiteljem sviloprejk, ki vložijo zahtevke najpozneje do 30. novembra vsako leto, razen v primeru višje sile.
Vendar pa velja, da se pri zahtevku za pomoč, vloženem:
-
najpozneje do 31. decembra istega leta, dodelita dve tretjini pomoči,
-
najpozneje do 31. januarja naslednjega leta, dodeli ena tretjina pomoči.
Vsak gojitelj lahko vloži samo en zahtevek.
2. Država članica izplača znesek pomoči gojitelju v štirih mesecih po mesecu, v katerem je bil vložen zahtevek.
Člen 4
1. Zahtevek za pomoč vsebuje vsaj naslednje podatke:
-
ime, naslov in podpis vlagatelja,
-
število uporabljenih zabojčkov z jajčeci z datumom oz. datumi prejema,
-
količino zapredkov, pridobljenih iz teh jajčec, in datum oz. datume, ko so bili zapredki predani,
-
mesto skladiščenja pridobljenih zapredkov, ali, če so bili prodani in predani, ime in naslov prvega kupca.
2. Kadar se uporabijo ukrepi, predvideni v členu 2(2) Uredbe (EGS) št. 922/72, je zahtevek za pomoč dopusten le, če so mu priložena potrdila, navedena v členu 6 te uredbe.
Člen 5
1. V skladu s členom 2(2) Uredbe (EGS) št. 922/72 se lahko odobri samo javne ali zasebne službe, če je iz njihovega računovodenja razvidno vsaj:
-
število predanih zabojčkov z imenom gojitelja, ki jih je prejel, ter datumom odpreme,
-
količina prejetih zapredkov z imenom gojitelja, ki jih je dobavil, in datumom prejema.
2. Države članice izvedejo nadzor nad odobrenimi službami, ki omogoča zlasti ugotavljanje skladnosti med računovodskimi podatki in tistimi v potrdilih iz člena 6.
Člen 6
Odobrene službe izdajo gojiteljem:
-
najpozneje 40 dni po odpremi zabojčkov z jajčeci potrdilo, v katerem so navedeni vsaj ime in naslov zadevnega gojitelja, število predanih zabojčkov, datum odpreme in datum izdaje potrdila,
-
najpozneje 40 dni po prejemu zapredkov potrdilo, v katerem so navedeni vsaj ime in naslov zadevnega gojitelja, število prejetih zapredkov, datum prejema in datum izdaje potrdila.
Člen 7
Uredba (EGS) št. 1054/73 se razveljavi.
Sklici na razveljavljeno uredbo se upoštevajo kot sklici na to uredbo in se berejo v skladu s primerjalno tabelo v Prilogi II.
Člen 8
Ta uredba začne veljati na dvajseti dan po objavi v Uradnem listu Evropske Unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. novembra 2006

Labels: 15
19
6